## Carlos Mazón: “Per primera vegada la Comunitat Valenciana té un pla de salut mental”

*** Remarca que la gestió del Consell “funciona” per a millorar la vida dels ciutadans mentres “continuem avançant en la reconstrucció econòmica i social de la Comunitat” i ressalta “sis fites aconseguides en tres dies”
* Denuncia la falta d’ajuda del Govern als afectats per les inundacions i recrimina que només haja abonat “el 16 % de les ajudes amb un pressupost dotze vegades major” davant del 50 % pagades per l’executiu valencià
* Retrau a l’executiu central el seu suport a “una PAC que castiga l’agricultura mediterrània” i ressalta el compromís de la Generalitat per “ajudar els agricultors i regants damnificats per les riuades”
* Reclama al Govern “una política migratòria seriosa” i lamenta l’enviament de 500 menors a la Comunitat Valenciana sense aportar solucions per a atendre’ls com es mereixen**

**València.**

El president de la Generalitat, Carlos Mazón, ha realçat en la sessió de control de les Corts que “la Comunitat Valenciana té per primera vegada un pla de salut mental” dotat amb 724 milions d’euros per al període 2024-2027.

El cap del Consell ha destacat que esta actuació permet “atendre les persones afectades per les riuades”, al mateix temps que ha retret al grup PSPV que l’executiu central “no haja posat en marxa d’unitats d’emergència de salut mental” per als damnificats.

En este sentit, ha recordat que durant l’incendi de Bejís que va afectar els viatgers d’un tren, el govern del Botànic “ni va rebre les víctimes, ni els va donar ajudes, ni hi havia un pla de salut mental”, mentres que l’actual Consell “els rebérem, els atenguérem i els donàrem ajudes”.

El cap del Consell ha destacat el suport de la Generalitat a les persones afectades per les riuades i afrontar la reconstrucció davant de l’actitud del PSPV i Compromís de “manipular, confondre i utilitzar el dolor de les víctimes”.

**Sis fites de gestió en tres dies**

En resposta al grup PSPV, el president ha subratllat “sis fites aconseguides en tres dies” pel Consell per a subratllar que la gestió de la Generalitat “funciona” per a millorar la vida dels ciutadans mentres continua avançant en la reconstrucció econòmica i social de la Comunitat Valenciana. Un fet que ha contraposat amb l’actitud d’este partit polític en estar centrat en el rèdit electoral.

En este sentit, ha destacat el tercer torn dels bombers forestals “que el Botànic va abandonar”, l’acord “històric” amb els regants perquè l’Albufera tinga l’aigua garantida els pròxims tres anys, a més d’incidir en “la xifra rècord” de persones ateses en la dependència per primera vegada en la Comunitat Valenciana “fins a arribar a més de 160.000, després de reduir la llista d’espera que va deixar l’anterior equip de govern”.

Igualment, s’ha referit al protocol firmat amb la regió xinesa de Fujian per a fomentar inversions bilaterals, la reunió amb associacions empresarials, sindicats i cambres de comerç per a coordinar una resposta a la política aranzelària dels Estats Units, i a la posada en marxa d’ajudes per valor de 29 milions d’euros per a impulsar el relleu generacional en la nostra agricultura.

**Denuncia la falta d’ajuda del Govern**

En referència a la reconstrucció després de les riuades, el president ha recordat que la Generalitat ja ha abonat prop del 50 % de les ajudes als damnificats “davant del 16 % del Govern central que compta amb un pressupost dotze vegades major”.

A més, ha ressaltat la mobilització de 2.290 milions d’euros, que se sumen als 2.364 milions d’euros dels pressupostos de la Generalitat per a afrontar la recuperació de les zones afectades, mentres que el Govern d’Espanya seguix sense pressupostos “per la qual cosa hauria de convocar eleccions anticipades”.

El president ha retret que l’executiu central continue donant l’esquena al procés de reconstrucció amb el retard en el pagament de les ajudes, i rebutge propostes de la Generalitat per a ajudar els damnificats com: exempcions fiscals, l’activació de crèdits extraordinaris a fons perdut, la col·laboració per a la reconstrucció de residències de majors, centres socials o sanitaris, equipament escolar, entre altres.

**Reclama una política migratòria seriosa**

El president ha reclamat al Govern central una política de migració “seriosa” que permeta l’arribada ordenada i amb els recursos necessaris per a atendre’ls i critica “l’efecte crida de més de 348.000 immigrants” des que Pedro Sánchez va prendre possessió com a president del Govern.

Mazón ha explicat que la Comunitat Valenciana va acollir, en 2024, 900 menors no acompanyats “a pesar que només tenim 317 places”. Així, ha enlletgit que el Govern “siga capaç de fer cessions als separatistes catalans perquè acullen 30 menors mentres a la Comunitat Valenciana n’envia 500” i ha lamentat la “falta de solucions de l’executiu central” per a atendre a estes persones, al mateix temps que ha criticat que “esta és l’Espanya de la solidaritat”.

Així mateix, el cap del Consell ha recriminat la falta de suport del Govern d’Espanya al sector primari davant un “ecologisme extrem i sectari” i ha asseverat que la seua defensa de la política agrària comuna (PAC) “castiga l’agricultura mediterrània” per la qual cosa ha demandat la necessitat de “reconvertir-la”. Davant d’això, ha reivindicat el compromís de la Generalitat “per a ajudar els agricultors i regants afectats per les riuades” a través de mesures eficaces i immediates.

El president també ha agraït la resposta del grup parlamentari VOX pels acords aconseguits “per als pressupostos 2025, abaixar impostos, donar estabilitat, afavorir la llibertat educativa i avançar en la reconstrucció amb ajudes en temps rècord”.

Fecha: 10/04/2025